Indsamlingsplan: Retningslinjer for indsamling på Industrimuseet 2020-2025

Industrimuseet er et statsanerkendt kulturhistorisk specialmuseum, der gennem de indbyrdes forbundne opgaver indsamling, registrering, bevaring, forskning og formidling skal virke for sikringen af industrisamfundets kulturarv i et lokalt, nationalt og globalt perspektiv. Museets tidsmæssige ansvarsområde er nyere tid, hvilket konkret dækker perioden fra 1850 til i dag.

Industrimuseets samling belægger, at ansvarsområdet ”industrisamfundets kulturarv” er blevet udlagt bredt, da samlingen dækker mange aspekter af industrisamfundets udvikling, herunder dansk industri og produktionsvirksomhed, energiforsyning, den finansielle sektor, boligforhold, hverdagsliv, detailhandel og uddannelsessystemet. Industrimuseets samling er i særlig grad kendetegnet af sit fokus på produktionsmiljøer og dertil hørende museumsgenstande som motorer, maskiner og produkter, men afspejler ligeledes et indsamlingsstrategisk fokus på at bevare og formidle, hvordan udviklingen i den industrielle sektor hænger sammen med udviklingen i andre samfundssektorer, og hvordan dette har forandret (med)arbejdernes levevilkår og hverdagsliv. Bevaringen af det sidstnævnte aspekt er – udover gennem indsamling af industrisamfundets materielle kulturarv – blevet sikret gennem en indsamlingsstrategi, der i 1980’erne havde fokus på erindringsindsamling via interviews med forhenværende industriarbejdere.

Samlingen dækker geografisk hele Danmark, dog med en overvægt af genstande indsamlet på Fyn og i Jylland, men er ligeledes præget af museets geografiske beliggenhed i Horsens, som i 200 år har været en stor jysk industriby. Tidsmæssigt dækker samlingen det definerede ansvarsområde fra 1850 til i dag, dog med en hovedvægt på perioden 1900-1970. Det betyder samtidig, at industrisamfundets kulturarv fra perioden fra 1970’erne og frem til i dag er underrepræsenteret i museumssamlingen. Dette forhold gør sig dog ikke blot gældende for Industrimuseet, men afspejler en generel tendens i det danske museumsvæsen.

Aktiv indsamling:

Industrimuseet vil derfor i perioden frem til 2025 fokusere sit aktive indsamlingsarbejde på perioden fra 1970 til i dag. Dette har tre konkrete formål. For det første at styrke arbejdet med indsamling af industrisamfundets nyeste historie, så den industrielle kulturarv fra denne periode bevares for eftertiden. Grundet underrepræsentationen af industrisamfundets kulturarv fra denne periode i de danske museumssamlinger, har dette formål i sig selv en særlig relevans ikke bare for Industrimuseet, men for museumssektorens overordnede forpligtelse til at bevare dansk kulturarv.

For det andet at indsamlingsstrategien afspejler og understøtter Industrimuseets øvrige udviklingsplaner for perioden frem til 2025. Museet har således i formidlingsøjemed planer om at skabe to nye udstillinger, der fører fortællingen om industrisamfundets udvikling frem til nutiden. Mere konkret planlægges to nye udstillinger, der sætter fokus på industriel produktion i 1990’erne og på industrisamfundet anno 2020, hvor nye industrielle produktionsformer i form af henholdsvis industri 3.0 og industri 4.0 samt deres betydning for og samspil med det omkringliggende danske samfund formidles til museets gæster. Disse udstillinger vil videreføre Industrimuseets tradition for formidling gennem miljøudstillinger, hvorfor der i indsamlingsstrategien sættes fokus på at indsamle miljøer frem for enkelt genstande. Dette betyder også, at Industrimuseets aktive indsamling i perioden frem til 2025 vil være af væsentlig karakter og vil spille en central rolle for museets videre udvikling.

Dette tredje mål er at skabe en tættere sammenhæng mellem museets samlingsrelaterede arbejde og museets forskningsarbejde, der i de seneste år har og i de kommende år vil kredse om industrisamfundets udvikling i perioden fra 1970’erne til i dag. Industrimuseets forskningsarbejde sker i vidt omfang i tæt samarbejde med Syddansk Universitets Center for Maritim- og Erhvervshistorie (CME), hvis forskningsmæssige fokus på det erhvervshistoriske område i de senere år har kredset om netop denne periode. Industrimuseet har således i samarbejde med CME og Odense Bys Museer i perioden 2017-2020 været leder af det af Velux Fonden finansierede forsknings- og formidlingsprojekt *Industrien i det 21. århundrede: Robotter, klynger og fortællinger*, mens en væsentlig del af museets forskning i perioden 2020-2022 – igen i samarbejde med CME - udgøres af deltagelse i det svensk-ledede internationale forskningsprojekt *Neoliberalism in the Nordics*, hvor forskningsarbejdet vil kredse om globaliseringens og neoliberalismens påvirkning af nordisk erhvervsliv i perioden fra 1970’erne til i dag. Den gennem forskningsarbejdet opnåede viden om industrisamfundets udvikling i perioden efter 1970 vil derfor i tiden frem mod 2025 blive anvendt aktivt i forbindelse med museets udviklings-, udstillings- og indsamlingsarbejde med henblik på at sikre høj kvalitet i Industrimuseets udviklings-, indsamlings- og formidlingsarbejde.

Sideløbende med dette arbejde vil Industrimuseet under titlen ”Bosniske stemmer” arbejde aktivt med erindringsindsamling af bosniske flygtninges oplevelser i forbindelse med etableringen af deres liv i Danmark, herunder deres oplevelser på arbejdsmarkedet, hvor mange blev ansat i den industrielle sektor. Målet er at indsamle og bevare viden om flygtninge- og indvandrerfamiliers liv i Danmark og deres integration i danske arbejdsmarked. Projektet vil derudover munde ud i etableringen af en miljøudstilling, der skildrer en typisk flygtningefamilies boligforhold i 1990’erne med henblik på at give museumsgæsten en forståelse for denne type arbejderfamilies hverdagsliv. Der vil i den forbindelse ligeledes blive gennemført et aktivt indsamlingsarbejde.

Passiv indsamling

Siden 2017 har museet arbejdet aktivt med at skabe orden i samlingen, hvor adskillige genstande er blevet anbragt på fællesmagasinet i Vejle. Dette arbejde skal fortsætte. En ny kassationsliste vil af den grund blive udarbejdet, og flere genstande vil blive opmagasineret på fællesmagasinet i Vejle. Fokusset er derfor rettet mod den aktive indsamling af genstande til de nye udstillinger og en fortsættelse af arbejdet med at forbedre organiseringen af den nuværende samling. Det betyder derfor også, at Industrimuseet ikke vil hjemtage andre genstande, end dem museet aktivt søger. Den passive indsamling skal dermed minimeres. Dog kan der hjemtages genstande, hvis de kan anvendes direkte i en udstilling eller byttes ud med en eksisterende genstand fra samlingen. Baggrunden for sådan en beslutning bygger på genstandens stand og proveniens og tages i samhør med museumsinspektørerne.